b'\n_START_ARTICLE_\nModern\xc5\xabs v\xc4\x97\xc5\xbeio gydymo b\xc5\xabdai\n_START_SECTION_\nChirurginis v\xc4\x97\xc5\xbeinio audinio pa\xc5\xa1alinimas (rezekcija)\n_START_PARAGRAPH_\nJei auglys lokalizuotas ir prieinamas, operacija yra rekomenduojamas ir labiausiai veiksmingas b\xc5\xabdas. Operacijos metu pa\xc5\xa1alinamas vien tik auglys, arba auglys su visu organu, nes pa\xc5\xa1alinus vien tik augl\xc4\xaf yra didesn\xc4\x97 jo atsinaujinimo tikimyb\xc4\x97. Taip pat da\xc5\xbenai reikalingos papildomos operacijos vietini\xc5\xb3 ir sritini\xc5\xb3 limfmazgi\xc5\xb3 pa\xc5\xa1alinimui, kurie panaudojami stadijos nustatymui. Chirurginio gydymo b\xc5\xabdo pavyzd\xc5\xbeiai: prostatektomija, mastektomija.\n_START_SECTION_\n\xc5\xa0vitinimas (radioterapija)\n_START_PARAGRAPH_\nTai v\xc4\x97\xc5\xbeini\xc5\xb3 (ir kai kuri\xc5\xb3 kit\xc5\xb3 susirgim\xc5\xb3) gydymas naudojant jonizuojan\xc4\x8di\xc5\xb3j\xc5\xb3 spinduli\xc5\xb3 energij\xc4\x85. \xc5\xa0vitinimas pa\xc5\xbeeid\xc5\xbeia v\xc4\x97\xc5\xbeini\xc5\xb3 l\xc4\x85steli\xc5\xb3 genetin\xc4\x99 med\xc5\xbeiag\xc4\x85 ir taip sustabdo j\xc5\xb3 dauginim\xc4\x85si ir augim\xc4\x85. Jonizuojantieji spinduliai paveikia ir sveikas l\xc4\x85steles, ta\xc4\x8diau taikant \xc5\xa1iuolaikinius radioterapijos metodus, sveikas l\xc4\x85steles pavyksta i\xc5\xa1saugoti, o i\xc5\xa1 t\xc5\xb3 sveik\xc5\xb3 l\xc4\x85steli\xc5\xb3, kurios pa\xc5\xbeeid\xc5\xbeiamos, dauguma v\xc4\x97liau atsistato. Radioterapija gali b\xc5\xabti naudojama daugumai augli\xc5\xb3 naikinti, taip pat gydant leukemijas ir limfomas.\n_START_SECTION_\nHipertermija\n_START_PARAGRAPH_\nGydymas auk\xc5\xa1ta temperat\xc5\xabra, nes auglio l\xc4\x85stel\xc4\x97s, skirtingai nuo sveik\xc5\xb3, sunkiai pakelia temperat\xc5\xabr\xc4\x85 auk\xc5\xa1tesn\xc4\x99 nei 39.5 \xc2\xb0C. hipertermija labai sustiprina chemoterapijos ir spindulin\xc4\x97s terapijos poveik\xc4\xaf, tod\xc4\x97l derinant du metodus, galima taikyti ma\xc5\xbeesnes vaist\xc5\xb3 ar \xc5\xa1vitinimo dozes. Tod\xc4\x97l, bent jau kol n\xc4\x97ra atrinktos jautriausios vien hipertermijos poveikiui v\xc4\x97\xc5\xbeio atmainos, labai perspektyvu yra taikyti hipertermijos derinius su chemo~ ir spinduline terapija.Tie i\xc5\xa1 m\xc5\xabs\xc5\xb3, kurie mat\xc4\x97, kaip jau\xc4\x8diasi ligoniai po \xc5\xa1i\xc5\xb3 terapij\xc5\xb3 programos, kartais gali suabejoti, ar jos nepagreitina mirties? Lyginant su \xc5\xa1iomis terapijomis, hipertermijai neb\xc5\xabdingi tokie stipr\xc5\xabs \xc5\xa1alutiniai poveikiai. Ta\xc4\x8diau reikia i\xc5\xa1manyti kokios trukm\xc4\x97s ir temperat\xc5\xabros hipertermij\xc4\x85 taikyti, nes nervin\xc4\x97s ir \xc5\xa1irdies l\xc4\x85stel\xc4\x97s taip pat yra pakankamai jautrios kaitinimui. Be to, hipertermija yra santykinai pigus gydymo metodas, lyginant su chemo~ ir spinduline bei imunoterapija._NEWLINE_Hipertermijos taikymo technologijos labai \xc4\xafvairios \xe2\x80\x93 nuo keli\xc5\xb3 cm dyd\xc5\xbeio augli\xc5\xb3 termoabliacijos i\xc5\xa1deginant lazeriu arba radioda\xc5\xbenuminiais elektrodais iki viso k\xc5\xabno hipertermijos. \xc4\xae prostatos karcinomas, piktybinius kr\xc5\xabties ir smegen\xc5\xb3 auglius gali b\xc5\xabti \xc4\xafterpiamos mikrobang\xc5\xb3 antenos arba radiobang\xc5\xb3 elektrodai. K\xc5\xabno vidini\xc5\xb3 ertmi\xc5\xb3 temperat\xc5\xabrai padidinti taip pat taikomos mikrobangos, radiobangos, ultragarsas \xe2\x80\x93 taip gydomos kaklo, prostatos, storosios \xc5\xbearnos karcinomos. _NEWLINE_Vietin\xc4\x97 hipertermija taikoma giliau dubens ar apatini\xc5\xb3 gal\xc5\xabni\xc5\xb3 audiniuose esantiems augliams kaitinti, naudojant daug suderint\xc5\xb3 radioda\xc5\xbenumini\xc5\xb3 (70 \xe2\x80\x93 150 MHz) anten\xc5\xb3 vienu metu. K\xc5\xabno dalies hipertermija yra vietin\xc4\x97s hipertermijos atvejis, kai iki 41 \xe2\x80\x93 42 \xc2\xb0C kaitinama tam tikra anatomin\xc4\x97 k\xc5\xabno dalis \xe2\x80\x93 visas dubuo, visas pilvas, apatin\xc4\x97 kr\xc5\xabtin\xc4\x97s dalis. Tam taikomos galingos (daugiau nei 1000 W) erdvin\xc4\x97s multiantenos, \xc4\xaf kuri\xc5\xb3 vid\xc5\xb3 patalpinama veikiama k\xc5\xabno dalis.  Taikant viso k\xc5\xabno hipertermij\xc4\x85, viso organizmo temperat\xc5\xabra didinama  iki 42 \xc2\xb0C 60 minu\xc4\x8di\xc5\xb3 (laikas ribojamas siekiant i\xc5\xa1vengti nervini\xc5\xb3 audini\xc5\xb3 pa\xc5\xbeeidimo) arba iki 39,5 \xe2\x80\x93 41 \xc2\xb0C ilgesniam laikui, pvz., 3 valandoms. Kar\xc5\xa1\xc4\x8diavimas yra nat\xc5\xabrali viso k\xc5\xabno hipertermija. Dirbant su l\xc4\x85stel\xc4\x97mis, da\xc5\xbeniausiai terp\xc4\x97s temperat\xc5\xabros re\xc5\xbeimas nustatomas  termostatu, ta\xc4\x8diau yra publikacij\xc5\xb3, kuri\xc5\xb3 autoriai, pvz., l\xc4\x85steli\xc5\xb3 temperat\xc5\xabr\xc4\x85 didino daug \xc4\xafmantriau - naudojo gele\xc5\xbeies nanodaleles ir mikrobangas._NEWLINE_Reikt\xc5\xb3 pabr\xc4\x97\xc5\xbeti, kad bandymais su l\xc4\x85stel\xc4\x97mis gauti rezultatai ne visada gali paai\xc5\xa1kinti hipertermijos poveik\xc4\xaf i\xc5\xa1 l\xc4\x85steli\xc5\xb3 sudarytiems audiniams ar organizmams. Bandymai su l\xc4\x85stel\xc4\x97mis \xc4\xafgalina i\xc5\xa1siai\xc5\xa1kinti tik tam tikr\xc4\x85 dal\xc4\xaf atsako \xc4\xaf hipertermij\xc4\x85 mechanizmo. Kuo sud\xc4\x97tingesn\xc4\x97 biologin\xc4\x97 sistema, tuo daugiau veiksni\xc5\xb3 gali tur\xc4\x97ti \xc4\xaftakos hipertermijos poveikiui \xe2\x80\x93 pavyzd\xc5\xbeiui, kraujagysli\xc5\xb3 ir kraujotakos sistemos, imunin\xc4\x97s ar hormonin\xc4\x97s sistemos \xc4\xafna\xc5\xa1\xc4\x85 \xc4\xaf hipertermijos poveik\xc4\xaf galima nustatyti  tiriant vis\xc4\x85 organizm\xc4\x85, o ne atskiras l\xc4\x85steles.\n_START_SECTION_\nHormon\xc5\xb3 terapija\n_START_PARAGRAPH_\nNorint taikyti hormonin\xc4\xaf gydym\xc4\x85 b\xc5\xabtina nustatyti ar navikas turi hormoninius receptorius. Kuo daugiau navikas turi receptori\xc5\xb3, tuo geresni gydymo hormonais rezultatai. Hormoninio gydymo tikslas yra suma\xc5\xbeinti moteri\xc5\xa1k\xc5\xb3 lytini\xc5\xb3 hormon\xc5\xb3 kiek\xc4\xaf arba u\xc5\xbekirsti keli\xc4\x85 jiems prisijungti prie v\xc4\x97\xc5\xbein\xc4\x97s l\xc4\x85stel\xc4\x97s receptori\xc5\xb3. Gydymo hormonais metu v\xc4\x97\xc5\xbeini\xc5\xb3 l\xc4\x85steli\xc5\xb3 augimas sul\xc4\x97t\xc4\x97ja arba sustoja. Kadangi estrogen\xc5\xb3 gamyba moters organizme skiriasi priklausomai nuo am\xc5\xbeiaus, renkantis hormonin\xc4\x99 terapij\xc4\x85 reikia atsi\xc5\xbevelgti ar moteris yra iki menopauz\xc4\x97s ar menopauz\xc4\x97je.\n_START_SECTION_\nImunoterapija\n_START_PARAGRAPH_\nTai v\xc4\x97\xc5\xbeio gydymo metodas, kurio metu stengiamasi panaudoti/suaktyvinti imunin\xc4\x97s sistemos veikimo mechanizmus ir taip naikinti piktybines l\xc4\x85steles, suk\xc4\x97lusias lig\xc4\x85. Imunin\xc4\x97 sistema reaguoja \xc4\xaf aplinkos veiksnius atskirdama savas ir svetimas l\xc4\x85steles, ta\xc4\x8diau da\xc5\xbeniausiai navikin\xc4\x97s l\xc4\x85stel\xc4\x97s yra daugiau ar ma\xc5\xbeiau toleruojamos, nes tai paprastai yra savos l\xc4\x85stel\xc4\x97s, pakitusios taip, kad nevaldomai dauginasi ir plinta. Visgi dauguma piktybini\xc5\xb3 l\xc4\x85steli\xc5\xb3 turi savit\xc5\xb3 antigen\xc5\xb3 pavir\xc5\xa1iaus receptori\xc5\xb3, i\xc5\xa1skirian\xc4\x8di\xc5\xb3 jas i\xc5\xa1 aplinkini\xc5\xb3 (sveik\xc5\xb3) l\xc4\x85steli\xc5\xb3. _NEWLINE_Vienintelis imunoterapijos metodas, kurio veiksmingums yra negin\xc4\x8dijamai \xc4\xafrodytas \xe2\x80\x93 alogenin\xc4\x97 ar kamienini\xc5\xb3 kraujodaros l\xc4\x85steli\xc5\xb3 transplantacija. \xc5\xa0ios transplantacijos prad\xc4\x97tos atlikti, siekiant suteikti i\xc5\xa1gyvenimo galimyb\xc4\x99 ligoniams, kurie serga kraujo navikin\xc4\x97mis ligomis ir yra gydomi intensyvia chemoterapija. Tokia chemoterapija sunaikina ne tik v\xc4\x97\xc5\xbeines l\xc4\x85steles, bet ir normalias kraujo l\xc4\x85steles, kurios yra b\xc5\xabtinos gyvybei. S\xc4\x97kmingai persodinus sveiko donoro kamienines kraujodaros l\xc4\x85steles pacientui po chemoterapijos, atstatoma kraujo l\xc4\x85steli\xc5\xb3 nuolatin\xc4\x97 gamyba organizme._NEWLINE_U\xc5\xbe didelius nuopelnus kamienini\xc5\xb3 kraujodaros l\xc4\x85steli\xc5\xb3 persodinimo srityje \xc5\xa1io gydymo b\xc5\xabdo pradininkas E. D. Thomas buvo apdovanotas Nobelio premija, Vis pla\xc4\x8diau taikant \xc5\xa1\xc4\xaf metod\xc4\x85 ir atliekant intensyvius mokslinius tyrimus, buvo pasteb\xc4\x97tas ir kitas, jau imunologinis tokios transplantacijos poveikis \xe2\x80\x93 donoro (kito organizmo) kamienini\xc5\xb3 kraujodaros l\xc4\x85steli\xc5\xb3, prigijusi\xc5\xb3 \xc5\xa1eimininko (host) organizme, gaminami T limfocitai, be \xc4\xafprastini\xc5\xb3 savo funkcij\xc5\xb3, specifi\xc5\xa1kai naikina beatsinaujinan\xc4\x8dias navikines l\xc4\x85steles \xc5\xa1eimininko organizme. \xc5\xa0is rei\xc5\xa1kinys pirmiausia buvo pasteb\xc4\x97tas tiriant pacientus, sergan\xc4\x8dius leukemija, tod\xc4\x97l jis buvo pavadintas \xe2\x80\x9etransplantatas prie\xc5\xa1 leukemij\xc4\x85\xe2\x80\x9c, Pastar\xc5\xb3ju metu tyrimai vis patikimiau \xc4\xafrodo esant \xe2\x80\x9etransplantanto prie\xc5\xa1 navik\xc4\x85\xe2\x80\x9c efekt\xc4\x85. Tai rei\xc5\xa1kia, jog specifinis T limfocit\xc5\xb3 poveikis yra nustatytas ne tik prie\xc5\xa1 leukemijos navikines l\xc4\x85steles, bet ir prie\xc5\xa1 kit\xc5\xb3 r\xc5\xab\xc5\xa1i\xc5\xb3 v\xc4\x97\xc5\xbeio, tokio kaip inkst\xc5\xb3 l\xc4\x85steli\xc5\xb3 karcinoma l\xc4\x85steles. Deja, \xc5\xa1is teigiamas transplantacijos poveikis kol kas neatsiejamas nuo vienos i\xc5\xa1 sunkiausi\xc5\xb3 komplikacij\xc5\xb3 \xe2\x80\x93 ligos \xe2\x80\x9etransplantantas prie\xc5\xa1 \xc5\xa1eiminink\xc4\x85\xe2\x80\x9c , kuri yra viena da\xc5\xbeniausi\xc5\xb3 mirtingumo prie\xc5\xbeas\xc4\x8di\xc5\xb3 po alogenin\xc4\x97s transplantacijos. Vykdomi intensyv\xc5\xabs moksliniai tyrimai, siekiant sustiprinti teigiam\xc4\x85 poveik\xc4\xaf ir prislopinti komplikacijas._NEWLINE_Kita grup\xc4\x97 imunoterapijos metod\xc5\xb3 pasitelkia antik\xc5\xabnus , atpa\xc5\xbe\xc4\xafstan\xc4\x8dius piktybines l\xc4\x85steles per jau min\xc4\x97tus piktybin\xc4\x97ms l\xc4\x85stel\xc4\x97ms b\xc5\xabdingus antigenus ir stimuliuojan\xc4\x8dius imunin\xc4\x97s sistemos reakcij\xc4\x85 \xc4\xaf jas. Pavyzd\xc5\xbeiui, herceptinas yra antik\xc5\xabnas, nukreiptas prie\xc5\xa1 pavir\xc5\xa1in\xc4\xaf receptori\xc5\xb3 ErbB2 , da\xc5\xbenai randam\xc4\x85 kr\xc5\xabties v\xc4\x97\xc5\xbeio l\xc4\x85stel\xc4\x97se._NEWLINE_Dar kita grupe metod\xc5\xb3 stengiamasi aktyvuoti organizmo T-limfocitus (citotoksinius T limfocitus bei T limfocitus \xe2\x80\x9ehelperius\xe2\x80\x9c) ir paskatinti juos naikinti navikines l\xc4\x85steles. Tai realizuojama imunizuojant pacientus \xc4\xafvairiais b\xc5\xabdais pateikiamais v\xc4\x97\xc5\xbeiniais antigenais._NEWLINE_Kai kuriais atvejais imunoterapija remiasi ne specifiniu poveikiu (antik\xc5\xabnai bei specifin\xc4\x97s T-l\xc4\x85steli\xc5\xb3 reakcijos), o aktyvuoja nespecifines imunines reakcijas, kurios paskatina u\xc5\xbedegim\xc4\x85 (nespecifin\xc4\xaf proces\xc4\x85) naviko apimtame audinyje. Tai gali b\xc5\xabti taikoma, kai navikas slopina specifin\xc4\x99 organizmo imunin\xc4\x99 reakcij\xc4\x85 \xc4\xaf antigenus, esan\xc4\x8dius navikini\xc5\xb3 l\xc4\x85steli\xc5\xb3 pavir\xc5\xa1iuje.\n_START_SECTION_\nTaikini\xc5\xb3 preparatai\n_START_PARAGRAPH_\nPrie\xc5\xa1v\xc4\x97\xc5\xbeiniai vaistai, nukreipti prie\xc5\xa1 konkre\xc4\x8dius piktybini\xc5\xb3 l\xc4\x85steli\xc5\xb3 receptorius.\n_START_SECTION_\nChemoterapija\n_START_PARAGRAPH_\nV\xc4\x97\xc5\xbeio gydymas citostatikais. \xc5\xa0ie vaistai da\xc5\xbeniausiai pa\xc5\xbeeid\xc5\xbeia v\xc4\x97\xc5\xbeini\xc5\xb3 l\xc4\x85steli\xc5\xb3 sugeb\xc4\x97jim\xc4\x85 daugintis. Gydymas citostatikais pa\xc5\xbeeid\xc5\xbeia ir sveikus audinius, bet \xc5\xa1ie, tinkamai skiriant chemoterapijos kursus, v\xc4\x97liau palaipsniui atsistato. Yra vir\xc5\xa1 50 r\xc5\xab\xc5\xa1i\xc5\xb3 skirting\xc5\xb3 chemoterapini\xc5\xb3 vaist\xc5\xb3, da\xc5\xbenai vartojami keli vaistai vienu metu (kombinuota chemoterapija). Kai kurioms v\xc4\x97\xc5\xbeio r\xc5\xab\xc5\xa1ims u\xc5\xbetenka vien chemoterapijos, kitais atvejais cchemoterapija derinama su kitais gydymo b\xc5\xabdais \xe2\x80\x93 chirurgine operacija, radioterapija (\xc5\xa1vitinimu), hormon\xc5\xb3 terapija, imunoterapija ar i\xc5\xa1kart su keliais b\xc5\xabdais._NEWLINE_Didel\xc4\x97 chemoterapinio poveikio dalis susijusi su itin spar\xc4\x8dia v\xc4\x97\xc5\xbeini\xc5\xb3 l\xc4\x85steli\xc5\xb3 med\xc5\xbeiag\xc5\xb3 apykaita: v\xc4\x97\xc5\xbein\xc4\x97 l\xc4\x85stel\xc4\x97 per t\xc4\x85 pat\xc4\xaf laik\xc4\x85 \xc4\xafsisavina bent kelis kartus daugiau toksini\xc5\xb3 med\xc5\xbeiag\xc5\xb3. Skirtingi vaistai skirtingai veikia v\xc4\x97\xc5\xbeines l\xc4\x85steles. Chemoterapija kruop\xc5\xa1\xc4\x8diai planuojama kad kiekvieno kurso metu sunaikint\xc5\xb3 kuo daugiau v\xc4\x97\xc5\xbeini\xc5\xb3 l\xc4\x85steli\xc5\xb3, bet nesunaikint\xc5\xb3 sveik\xc5\xb3 audini\xc5\xb3. Skirtingi chemoterapiniai vaistai skirtingai veikia greitai besidauginan\xc4\x8dias l\xc4\x85steles:_NEWLINE_Vaistai, blokuojantys l\xc4\x85stel\xc4\x97s receptorius, priiman\xc4\x8dius signalus, ver\xc4\x8dian\xc4\x8dius l\xc4\x85stel\xc4\x99 dalintis;_NEWLINE_Vaistai, veikiantys l\xc4\x85stel\xc4\x97s DNR ir neleid\xc5\xbeiantys genetinei med\xc5\xbeiagai dalintis;_NEWLINE_Vaistai, veikiantys pagalbines l\xc4\x85stel\xc4\x97s dalis (pavyzd\xc5\xbeiui, branduol\xc4\xaf), reikalingas l\xc4\x85stel\xc4\x97s dauginimuisi.\n_START_SECTION_\nTransplantacijos istorija\n_START_PARAGRAPH_\nPrie\xc5\xa1 \xc5\xa1imt\xc4\x85 met\xc5\xb3 visi bandymai gydyti lig\xc5\xb3 (anemija, leukemija) pa\xc5\xbeeistus kaul\xc5\xb3 \xc4\x8diulpus buvo nes\xc4\x97kmingi. Tuo pat metu laboratorijose vykdomi eksperimentai su pel\xc4\x97mis, kurioms pa\xc5\xbeeisti kaul\xc5\xb3 \xc4\x8diulpai, parod\xc4\x97, kad galima ss\xc4\x97kmingai gydyti taikant kaul\xc5\xb3 \xc4\x8diulp\xc5\xb3 paimt\xc5\xb3 i\xc5\xa1 sveik\xc5\xb3 peli\xc5\xb3 infuzijas. Tai leido i\xc5\xa1kelti hipotez\xc4\x99, kad galima s\xc4\x97kmingai transplantuoti vieno \xc5\xbemogaus kaul\xc5\xb3 \xc4\x8diulpus kitam (alogenin\xc4\x97 transplantacija)._NEWLINE_Kaul\xc5\xb3 \xc4\x8diulp\xc5\xb3 transplantacijos \xc5\xbemon\xc4\x97ms nebuvo masi\xc5\xa1kai taikomos, kol nebuvo atrasta esmin\xc4\x97 \xc5\xbemogaus imunin\xc4\x97s sistemos savyb\xc4\x97 \xe2\x80\x93 1958 metais \xc5\xbdanas Dos\xc4\x97 (Jean Dausset) apra\xc5\xa1\xc4\x97 pirm\xc4\x85 i\xc5\xa1 daugelio \xc5\xbemogaus histokompatibilumo (histocompatibility) antigen\xc5\xb3. \xc5\xa0ie proteinai, randami ant daugelio organizmo l\xc4\x85steli\xc5\xb3 pavir\xc5\xa1iaus, vadinami \xc5\xbemogaus leukocit\xc5\xb3 antigenais arba HLA antigenais._NEWLINE_Pirmosios kaul\xc5\xb3 \xc4\x8diulp\xc5\xb3 transplantacijos prad\xc4\x97tos taikyti \xc5\xbemon\xc4\x97ms \xe2\x80\x93 identi\xc5\xa1k\xc5\xb3 dvyni\xc5\xb3 \xc4\x8diulp\xc5\xb3 transplantacijos. Pirmoji s\xc4\x97kminga transplantacija ne tarp identi\xc5\xa1k\xc5\xb3 dvyni\xc5\xb3 buvo atlikta 1968 metais Minesotos universitete. Recipientas buvo vaikas sergantis sunkia imunodeficito liga, donoras \xe2\x80\x93 giminaitis._NEWLINE_Pirmoji negimininga kaul\xc5\xb3 \xc4\x8diulp\xc5\xb3 transplantacija atlikta Niujorke 1973 metais \xe2\x80\x93 penkiame\xc4\x8diui pacientui sergan\xc4\x8diam sunkia imunodeficito liga donoras rastas Danijoje.\n_START_SECTION_\nMultimodalin\xc4\x97 v\xc4\x97\xc5\xbeio terapija\n_START_PARAGRAPH_\n\xc5\xa0iandien taikomas gydymas, kai kiekvienam ligoniui individualiai parenkamas optimalus gydymas kombinuojant visus \xc5\xbeinomus ir efektyvius metodus.\n_START_SECTION_\n\xc5\xa0altiniai\n_START_PARAGRAPH_\nhttps://lt.wikipedia.org/wiki/V%C4%97%C5%BEys_%28liga%29_NEWLINE_http://gid.lt/medicina/onkologiniu-ligu-gydymo-patofiziologiniai-principai_NEWLINE_http://yousigma.com/health/cancer.html_NEWLINE_http://www.kruties-vezys.lt/hormonu-terapija/_NEWLINE_http://ligos.sveikas.lt/lt/ligos/onkologines_ligos/odos_piktybiniai_navikai_odos_vezys_NEWLINE_http://ligos.sveikas.lt/lt/ligos/onkologines_ligos/_NEWLINE__NEWLINE_Pagrindini\xc5\xb3 lokalizacij\xc5\xb3 piktybini\xc5\xb3 navik\xc5\xb3 diagnostikos ir gydymo pagrindai, Vilniaus universiteto Onkologijos institutas, 2004_NEWLINE__NEWLINE_Lig\xc5\xb3 mokslas, Hansas Jurgenas fon Boz\xc4\x97, Avicena, 1997'